Poštovana povjerenice za koheziju i reforme Ferreira, poštovani kolege,

Kao glavni grad, Zagreb ima najvelikodušniju socijalnu politiku unutar Republike Hrvatske, a njegovim se aktivnostima daje podrška rješavanju mnogih socijalnih problema, od ublažavanja stope siromaštva djece, povećanja standarda života umirovljenika, ulaganja u razvoj u ranom djetinjstvu i izjednačavanja mogućnosti za osobe s invaliditetom. Grad Zagreb neprestano provodi mjere i aktivnosti čiji je cilj poboljšanje kvalitete života građana, osobito socijalno ugroženih, a od 2004. sustavno provodi politiku socijalnog planiranja, što je rezultiralo brojnim strateškim dokumentima, strategijama i akcijskim planovima.

Bez obzira na navedeno, prošle smo se godine suočili s novim izazovima, od izbijanja pandemije do razornih potresa. Sve to dovelo je do društvenih i gospodarskih razlika. Proteklih godinu dana svi smo živjeli u novim životnim okolnostima koje su utjecale na naš poslovni i osobni život. Od nas se zahtijevalo da budemo još pažljiviji prema svakom pojedinom članu našeg društva. Trenutačna pandemija bolesti COVID-19 i njezine gospodarske posljedice imaju regresivan učinak na ravnopravnost spolova.

Prema istraživanju Eurobarometar iz 2021. o socijalnim pitanjima, devet od deset Europljana (88 %) smatra da im je socijalna Europa osobno važna. Ovaj visoki postotak prikazuje snažan poticaj i viziju Europljana.

U posljednjem Socijalnom planu Grada Zagreba 2014. – 2020., čija je provedba produžena do kraja 2021., postavljena su sljedeća četiri strateška cilja:

1. smanjenje nezaposlenosti, posebno usmjereno na prioritetne skupine poput mladih i dugotrajno nezaposlenih
2. smanjenje broja osoba izloženih riziku od siromaštva i socijalne isključenosti učinkovitim pružanjem financijske pomoći i visokokvalitetnih usluga
3. zaštita ljudskih prava i suzbijanje svih pojava diskriminacije
4. jačanje administrativnih kapaciteta lokalne uprave.

Kroz navedena četiri strateška cilja aktivnog socijalnog programa i 40 operativnih ciljeva provodi se više od 100 aktivnosti koje uključuju oko 400 000 građana, za što se u prosjeku godišnje iz gradskog proračuna izdvaja 13 %.

Kao lokalno i regionalno tijelo nastojimo igrati aktivnu ulogu u predlaganju aktivnosti i praćenju politika u okviru europskih smjernica i preporuka. Prošle godine, u studenome, bili smo domaćin *online* sastanka mreže Eurocities na temu ponovnog osmišljavanja gradova - radi nadilaženja kriza urbaniteta (*Reinventing cities – beyond the urban crises).* Ipak, 2019. podržali smo dva načela Europskog stupa socijalnih prava: jednake mogućnosti i zdravstvenu skrb. Također, u veljači 2021., podržali smo još dva načela: obrazovanje, osposobljavanje i cjeloživotno učenje te skrb o djeci i potpora djeci.

Radujemo se Planu oporavka i otpornosti Vlade Republike Hrvatske kojim će se utvrditi koherentni paket reformi i projekata javnih ulaganja, a između ostalih, odrediti i cilj obnove od potresâ u Hrvatskoj. Budući da su u tijeku pregovori između vlada i Europske komisije, molimo vas da inzistirate na snažnoj regionalnoj i lokalnoj dimenziji u planovima za oporavak.

Novim mjerama i aktivnostima, kao i praćenjem stanja siromaštva i socijalne isključenosti u Gradu Zagrebu, posebno ćemo se pobrinuti za ublažavanje i smanjenje rizika od siromaštva za najugroženije građane i omogućiti izlazak iz „kruga siromaštva” kroz socijalna ulaganja i kvalitetne socijalne usluge suradnjom sa svim uključenim dionicima.

Za kraj, povjerenice Ferreira, dopustite da Vam poželim uspješnu raspravu na Socijalnom samitu u Portu u svibnju ove godine. Uvjerena sam da će ona dodati vrijednost pitanju socijalnih prava u EU-u.

Hvala vam.